આ અંગે મળતી માહિતી અનુસાર તાપી જિલ્લાના સોનગઢ તાલુકાનાં આમલપાડાથી સોનગઢ તરફ જતાં રોડ ઉપર આમલપાડા ગામની સીમમાંથી સોનગઢ તાલુકાનાં ઝરીઆંબા ગામે રહેતા રાજુભાઇ છનાભાઇ વસાવા (34) તેમના અન્ય એક મિત્ર રૂસ્ટમભાઈ સાથે મોટરસાયકલ ઉપર પસાર થતાં હતા ત્યારે સામેથી પૂરઝડપે એક સફેદ કલરની અપાચી જેવી મોટરસાયકલ ઉપર બે અજાણ્યા શખ્સો આવ્યા હતા. અને ગાડી રાજુભાઈના મોટરસાયકલની સામે લાવ્યા હતા અને તેમનો જીવ જોખમમાં મૂક્યો હતો. જેથી આ બાબતે રાજુભાઇ આ બે શખ્સની પાસે જઈ જણાવ્યુ હતું કે તમારા જેવા લોકોને લીધે નિર્દોષ લોકો એક્સિડંટથી મારી જાય છે. તમે આ રીતે મોટરસાઇકલની ચલાવી શકો તેમ કહેતા આ બે અજાણ્યા શખ્સો ઉશ્કેરાઈ જઈ ઝગડો શરૂ કરી દીધો હતો. તથા તેમની પાસેની રિવોલ્વર જેવા હથિયારથી એક રાઉન્ડ હવામાં ફાયરિંગ કરી બીજો રાઉન્ડ રાજુભાઈના જમણા પગના નળાના ભાગે કર્યો હતો. જેથી તેને ગંભીર ઇજા પહોંચી હતી. આ દરમ્યાન મોટરસાયકલ ચાલકો ત્યાંથી ભાગી છૂટ્યા હતા. ઘટના અંગે સોનગઢ પોલીસે ગુનો નોંધી આગળની તપાસ હાથ ધરી છે.